L-Arċisqof Charles Scicluna, l-Erbgħa, ċċelebra quddiesa fil-Konkatidral ta' San Ġwann għall-gradwati l-ġodda tal-Università. Fl-omelija tiegħu qal li huwa jifhem li minħabba l-pandemija ħafna mill-istudenti kienu ilhom jistennew il-gradwazzjoni għal żmien twil, u għalhekk stedinhom biex jieqfu u jgħidu grazzi. Atteġġjament ta' gratitudni Qal li Ġesù japprezza l-gratitudni tagħna bl-istess mod li huwa faħħar l-azzjoni ta' wieħed mill-għaxar lebbrużi li huwa fejjaq, li kien Samaritan, li raġa' lura biex jrodd ħajr lil Alla. L-Arċisqof stieden lill-gradwati biex dak kollu li jiġri fil-ħajja, kemm il-ferħ u kemm in-niket, jitgħallmu li b'għerf kbir u b'għaqal japprezzawh bi gratitudni. Ħeġġeġ ukoll lill-gradwati biex jagħrfu li l-gratitudni hi xi ħaġa li mhux biss nieħdu pjaċir nirċievu imma wkoll nagħtu. Il-frott tal-ħidma tagħkom L-Arċisqof Scicluna awgura lill-gradwati ġodda li l-ħidma tagħħom fis-soċjetà tkun mezz biex in-nies li jiltaqgħu magħhom iħossuhom "apprezzati, mogħtija mill-ġdid id-dinjità, integrati fis-soċjetà fir-rwol ġust tagħhom, apprezzati u maħbuba". Dan, qal l-Arċisqof, jirrikjedi mhux biss il-ħiliet akkademiċi imma wkoll sforz uman. Knisja.mt L-għerf li jżewweġ il-moħħ u il-qalb Dwar l-esperjenza tagħhom fl-Università l-Arċisqof awgura li din mhux biss kienet waħda intelletwali imma wkoll waħda tal-qalb. "Għax jekk intom qed toħorġu mill-Università b'moħħ kbir imma qalb tal-ġebel hemm problema, għax l-għerf huwa dak li jżewweġ il-moħħ u l-qalb." Fl-aħħar nett, l-Arċisqof fakkar lill-gradwati biex ikunu grati lejn l-għalliema, il-ġenituri, il-ħbieb, l-università, u kull min issapportjahom. Awgura li l-università, fir-rispett tal-protokolli neċessarji fis-sitwazzjoni tal-Covid, terġa ssib ruħha bħala komunità ħajja bi skambju ta' idejat u opinjonijiet differenti. Biex taqra l-omelija sħiħa tal-Arċisqof agħfas hawn . F'Novembru l-Arċisqof se jiċċelebra quddies mal-gradwati tal-Università u l-MCAST